ET Euroopa Liidu Teataja L 113/44

KOMISJONI RAKENDUSMÄÄRUS (EL) 2015/707,

30. aprill 2015,

milles käsitletakse Rheum officinale juureekstrakti põhiainena heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes kõnealuse määruse artikli 13 lõikega 2,

ning arvestades järgmist:

(1) Komisjon sai 26. aprillil 2013 asutuselt Institut Technique de l'Agriculture Biologique määruse (EÜ) nr 1107/2009 artikli 23 lõike 3 kohase taotluse kiita heaks Rheum officinale juureekstrakt põhiainena. Taotlusele oli lisatud artikli 23 lõike 3 teises lõigus nõutav teave.

(2) Komisjon palus Euroopa Toiduohutusametilt (edaspidi „toiduohutusamet”) teaduslikku abi. Toiduohutusamet esitas komisjonile tehnilise aruande asjaomase aine kohta 12. juunil 2014 (2). Komisjon esitas läbivaatamisaruande (3) ja käesoleva määruse eelnõu Rheum officinale juureekstrakti heakskiitmata jätmise kohta alalisele taime-, looma-, toidu- ja söödakomiteele 20. märtsil 2015.

(3) Taotleja esitatud dokumentidest ilmneb, et Rheum officinale juureekstrakt ei vasta Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit” kriteeriumidele.

(4) Tehnilises aruandes tehti kindlaks konkreetsed probleemid seoses ohuga käitajatele, töötajatele, kõrvalistele isikutele, tarbijatele ja muudele kui sihtorganismidele.

(5) Komisjon palus, et taotluse esitaja esitaks oma märkused toiduohutusameti ekspertiisi ning läbivaatamise aruande eelnõu kohta. Taotluse esitaja esitas oma märkused, mida on põhjalikult uuritud.

(6) Vaatamata taotleja esitatud väidetele ei saa ainega seotud probleeme kõrvaldada.

(7) Seega ei ole kindlaks tehtud, et nende kasutusviiside puhul, mida uuriti ja mille kohta esitati üksikasjalikud andmed komisjoni aruandes, oleksid määruse (EÜ) nr 1107/2009 artiklis 23 sätestatud nõuded täidetud. Seega on asjakohane jätta heaks kiitmata Rheum officinale juureekstrakt põhiainena.

(8) Käesolev määrus ei piira õigust esitada Rheum officinale juureekstrakti põhiainena heakskiitmiseks edaspidiseid taotlusi vastavalt määruse (EÜ) nr 1107/2009 artikli 23 lõikele 3.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Põhiaine heakskiitmata jätmine

Ainet Rheum officinale juureekstrakt ei kiideta heaks põhiainena.

Artikkel 2

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 30. aprill 2015 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Outcome of the consultation with Member States and EFSA on the basic substance application for Rheum officinaleand the conclusions drawn by EFSA on the specific points raised. („Liikmesriikide ja Euroopa Toiduohutusametiga Rheum officinale kui põhiaine heakskiitmise taotluse üle peetud konsultatsiooni tulemused ning toiduohutusameti järeldused konkreetsete tõstatatud küsimuste kohta”). 2014:EN-617. 31 lk

(3) http://ec.europa.eu/sanco_pesticides/public/?event=activesubstance.selection&language=EN.

(4) Euroopa Parlamendi ja nõukogu määrus (EÜ) nr 178/2002, 28. jaanuar 2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).